- Jeg vil ikke ha det, og jeg blir provosert! Det hadde vært greit om jeg var medlem i Høyre, men det er jeg ikke. Nå lurer jeg på hvor de har hentet opplysninger om meg.

Postkassa til Kjerstin Haukland i Tromsø er tydelig merket med nei til reklame. Likevel fikk hun nylig et postkort med reklame fra Høyre. Kortet nådde fram fordi det var adressert personlig til Kjerstin Haukland. Postkortet er prydet med et bilde av statsminister og partileder Erna Solberg, mens budskapet handler om privatøkonomi for pensjonister og lovnader om lavere skatt.

Målrettet reklame

- De vet tydeligvis at jeg er pensjonist, men mannen min har ikke fått noe tilsvarende kort. Hvordan er det de har plukket ut mottakerne, spør Haukland.

Hun reagerer på at Høyre åpenbart har målrettet partireklamen, og at postkortet har en så tydelig avsender.

- Jeg hadde blitt mindre provosert om kortet hadde kommet i en nøytral konvolutt. Nå blir man omtrent flagget som partimedlem.

Liker ikke budskapet

Haukland har heller ikke så mye til overs for skattekuttene Høyre frister med i kortet.

- I familien har vi en ettåring med leukemi, som er avhengig av blodoverføringer. Vi vet hvor viktig blodgivere og velferdsstaten er, så man bør ikke komme til meg å snakke om at vi betaler for mye skatt, sier Haukland.

Hun vedgår at Høyre dermed ikke er førstevalget når hun skal avgi stemme førstkommende mandag. Men hun sier hun ville reagert uansett hvem som var avsender.

- Jeg hadde blitt provosert uansett hvilket parti som hadde sendt det.

- Men hvordan skal partiene ellers nå fram til velgerne?

- De når jo fram til oss i dag. De står på torg, bruker annonser og lar seg intervjue i mediene. Jeg kan både lese og tenke, så jeg klarer fint å oppsøke den informasjonen jeg trenger.

Få reaksjoner

Markedssjef i Høyre, Dag Terje Solvang, sier dette ikke er første gang partiet benytter seg av postkort adressert personlig til grupper i befolkningen.

- Det er også flere partier som gjør dette. Vi kjøper lister fra leverandører som bruker åpne og offentlige kilder, og dette er fullt lovlig, sier Solvang.

Det er for eksempel mulig å kjøpe lister basert på kjønn, alder eller bosted fra leverandører som i dette tilfellet Bisnode. I tillegg til pensjonister, har Høyre i denne valgkampen også sendt brev til førstegangsvelgere og postkort til beboere i områder der partiet skal på husbesøk.

- Men hva om man har reservert seg mot reklame i postkassa?

- Dette er ikke reklame, men politisk kommunikasjon. Ellers kan man gi beskjed til oss dersom man ikke vil stå på slike lister, men da må man godta at vi registrerer adressen.

- Har dere fått mange reaksjoner på disse postkortene?

- Vi har fått et par - blant annet fra en sint mann i Bergen. Men tre av 500.000 er jo ikke så mange.